Pasiūlymas TARYBOS SPRENDIMAS dėl pozicijos, kurios turi būti laikomasi Europos Sąjungos vardu dėl pasiūlymo iš dalies keisti Muitinės konvenciją dėl tarptautinio krovinių gabenimo su TIR knygelėmis (1975 m. TIR konvencija) /* COM/2014/0491 final - 2014/0225 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS 1.1. Pasiūlymo pagrindas ir tikslai Tarybos reglamentu (EEB) Nr. 2112/78 Europos ekonominės bendrijos vardu buvo patvirtinta 1975 m. lapkričio 14 d. Muitinės konvencija dėl tarptautinio krovinių gabenimo su TIR knygelėmis (toliau – TIR konvencija). Europos Sąjungoje Konvencija įsigaliojo 1983 m. birželio 20 d. Siūlomu sprendimu siekiama, kad, atlikus ES vidaus procedūras, Europos Sąjunga priimtų naujausius TIR konvencijos pakeitimus, kuriems pritarė Jungtinių Tautų Europos ekonominės komisijos (toliau – JT EEK) su transportu susijusių muitinės klausimų darbo grupė ir kuriuos priėmė TIR konvencijos administracinis komitetas. 2014 m. vasario 6 d. TIR konvencijos administracinis komitetas 57-ojoje sesijoje Ženevoje patvirtino Konvencijos 1 ir 6 priedų tekstų pakeitimų pasiūlymus. 2014 m. birželio 12 d. TIR konvencijos administracinis komitetas 58-ojoje sesijoje Ženevoje patvirtino Konvencijos 9 priedo teksto pakeitimo pasiūlymą. Pagal Konvencijos 59 straipsnio 1 ir 2 dalies ir 60 straipsnio nuostatas šie pasiūlymai bus perduoti JT Generaliniam Sekretoriui ir įsigalios 2015 m. sausio 1 d., jei iki 2014 m. spalio 1 d. apie prieštaravimą pasiūlymams JT Generaliniam Sekretoriui nepraneš bent penkios Susitariančiosios šalys. 1.2. Bendrosios aplinkybės TIR konvencijoje, kurią administruoja JT EEK, nustatyta muitinės tranzito procedūra, taikoma tarptautiniam krovinių gabenimui kelių transportu. Gabenant prekes, kurioms muitų ir mokesčių taikymas yra sustabdytas, pagal Konvenciją galima kirsti tarptautines sienas pakeliui muitinei taikant tik minimalius intervencinius veiksmus. Taikant TIR sistemą mažėja įprastinių tarptautinio prekių gabenimo kliūčių – taip skatinama tarptautinės prekybos plėtra. Dėl šios sistemos mažėja gabenimo tranzitu vėlavimo atvejų, todėl sutaupoma daug transporto išlaidoms skirtų lėšų. Svarbiausias sistemos privalumas – tai, kad TIR konvencija suteikia galimybę, naudojantis tarptautine garantijų grandine, palyginti paprastai naudotis reikiamomis garantijomis. JT EEK su transportu susijusių muitinės klausimų darbo grupė ir TIR konvencijos administracinis komitetas sutarė, kad reikalingi kai kurie TIR konvencijos pakeitimai. Šie pakeitimai susiję su: · 1 priedo keitimu: „TIR knygelės pavyzdys: 2 VARIANTAS“ 5 punktas ir 6 priedo aiškinamoji pastaba, skirta 8 straipsnio 3 dalies 5 punktui, dėl Tarptautinės konvencijos dėl suderintos prekių aprašymo ir kodavimo sistemos (toliau – SS konvencija) pakeitimų, visų pirma atskiros 24.03 pozicijos subpozicijos, skirtos kaljanų tabakui, sukūrimo; · 6 priedo keitimu, į jį įtraukiant dvi naujas aiškinamąsias pastabas, skirtas 9 priedo II dalies 4 ir 5 punktams, dėl duomenų apie įgaliotus TIR vykdytojus perdavimo naudojantis Tarptautinės TIR duomenų bazės (TTDB) internetine programa „ITDB online+“; · 6 priedo keitimu, į jį įtraukiant naują aiškinamąją pastabą, skirtą 38 straipsnio 2 daliai, dėl duomenų apie atimtas teises perdavimą TIR vykdomajai tarybai naudojantis TTDB programa „ITDB online+“; · 6 priedo keitimu, į jį įtraukiant dvi naujas aiškinamąsias pastabas, skirtas 8 priedo 9 straipsnio 1 ir 2 dalims, dėl atstovavimo ir TIR vykdomosios tarybos pakaitinio nario rinkimų; · 9 priedo I dalies 3 punkto vi papunkčio keitimu: patobulintu tekstu pakeičiant dabar pateiktą kovo 1 d. termino tekstą. 1.3. Pasiūlymo srityje galiojančios nuostatos Nėra jokių pasiūlymo srityje galiojančių nuostatų. 1.4. Derėjimas su kitomis Europos Sąjungos politikos sritimis ir tikslais Siūlomas sprendimas atitinka bendrąją prekybos ir transporto politiką. Pagal TIR sistemą, kuria palengvinamos kelių transporto sąlygos, prekes galima gabenti per 68 Susitariančiąsias šalis muitinių administracijoms atliekant minimalius intervencinius veiksmus, taip pat TIR sistema suteikia galimybę, naudojantis tarptautine garantijų grandine, palyginti paprastai naudotis reikiamomis garantijomis. TIR konvencija atliktas supaprastinimas atitinka persvarstytą Lisabonos strategiją. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI 2.1. Konsultacijos su suinteresuotosiomis šalimis Konsultacijų metodai, pagrindiniai tiksliniai sektoriai ir bendras respondentų apibūdinimas Konsultacijos su valstybėmis narėmis, kurių metu patvirtinti pasiūlymai, vyko per Muitinės teisės aktų komiteto (koordinavimas, Ženeva) posėdžius. Konsultacijos vyko JK EEK su transportu susijusių muitinės klausimų darbo grupės ir TIR konvencijos administracinio komiteto sesijose. Atsakymų santrauka ir kaip į juos atsižvelgta Palanki nuomonė. 2.2. Tiriamųjų duomenų rinkimas ir naudojimas Nepriklausomo tyrimo neprireikė. 2.3. Poveikio vertinimas Siūlomas SS kodo 24.03.10 pakeitimas reikalingas dėl pakeistų Suderintos sistemos kodų; pirminė produktų aprėptis dėl šio pakeitimo nesikeičia. Šiuo pakeitimu suderinamos tranzito srities nuostatos. Pakeitimais, kuriais nustatoma galimybė perduoti teisiškai privalomus teikti duomenis apie įgaliotus TIR vykdytojus ir duomenis apie atimtas teises naudojantis TTDB programa „ITDB online+“, užuot šiuos duomenis siuntus kitomis priemonėmis (spausdintus arba elektroniniu paštu), palengvinamas muitinių, kurios naudojasi „ITDB online+“, darbas. Šia interneto programa, kurią administruoja JK EEK TIR sekretoriatas, palengvinamas nacionalinių TIR knygelių turėtojų duomenų tvarkymas. Ateityje duomenų siuntimas į TTDB elektroniniu būdu galėtų tapti privalomas. Papildomų TIR vykdomosios tarybos nario rinkimų ir atstovavimo procedūros pakeitimais patikslinama po nario atsistatydinimo susidariusi padėtis ir nurodomi būsimiems TIR vykdomosios tarybos nariams taikomi profesiniai reikalavimai. Dėl jokių siūlomų 6 priedo pakeitimų TIR konvencijos esmė nesikeičia, nes pagal TIR konvencijos 43 straipsnį aiškinamosiose pastabose paaiškinamos tam tikros šios konvencijos ir jos priedų nuostatos ir aprašoma tam tikra rekomenduojama praktika. 9 priedo I dalies 3 punkto vi papunkčio pakeitimu, kuriuo keičiamas termino tekstas, bus užtikrinta, kad dabartinė nacionalinės asociacijos prievolė kasmet TIR vykdomajai tarybai teikti visų rūšių jos išduodamų TIR knygelių kainas būtų tinkamai suprantama. 3. TEISINIAI PASIŪLYMO ASPEKTAI 3.1. Siūlomų veiksmų santrauka Siūlomu sprendimu nustatoma pozicija, kurios turi laikytis Europos Sąjunga dėl pasiūlymo iš dalies keisti Muitinės konvenciją dėl tarptautinio krovinių gabenimo su TIR knygelėmis. 3.2. Teisinis pagrindas Sutarties dėl Europos Sąjungos veikimo 207 straipsnis ir 218 straipsnio 9 dalis. 3.3. Subsidiarumo principas Pasiūlymas priklauso išimtinei Europos Sąjungos kompetencijai (bendra prekybos politika), todėl jo nereikia nagrinėti subsidiarumo principo atžvilgiu (Sutarties dėl Europos Sąjungos veikimo 5 straipsnio 3 dalis). Pasiūlytiems pakeitimams preliminariai pritarė JT EEK su transportu susijusių muitinės klausimų darbo grupė ir TIR konvencijos administracinis komitetas. 3.4. Proporcingumo principas Pasiūlymas atitinka proporcingumo principą. Juo remiantis galima padaryti tarptautinio susitarimo, kuris atitinka proporcingumo principą, pakeitimą. 3.5. Pasirinkta priemonė Siūloma priemonė – sprendimas. Tarptautiniai susitarimai ir tokių susitarimų pakeitimai į Europos Sąjungos teisės aktų sistemą paprastai įtraukiami priimant sprendimą. 4. POVEIKIS BIUDŽETUI Pasiūlymas neturi poveikio Europos Sąjungos biudžetui. 2014/0225 (NLE) Pasiūlymas TARYBOS SPRENDIMAS dėl pozicijos, kurios turi būti laikomasi Europos Sąjungos vardu dėl pasiūlymo iš dalies keisti Muitinės konvenciją dėl tarptautinio krovinių gabenimo su TIR knygelėmis (1975 m. TIR konvencija) EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 207 straipsnį kartu su 218 straipsnio 9 dalimi, atsižvelgdama į Europos Komisijos pasiūlymą, kadangi: (1) 1978 m. liepos 25 d. Tarybos reglamentu (EEB) Nr. 2112/78[1] Europos ekonominės bendrijos vardu buvo patvirtinta 1975 m. lapkričio 14 d. Muitinės konvencija dėl tarptautinio krovinių gabenimo su TIR knygelėmis (toliau – TIR konvencija), įsigaliojusi Europos Sąjungoje 1983 m. birželio 20 d.[2]; (2) TIR konvencijos konsoliduota redakcija paskelbta 2009 m. gegužės 28 d. Tarybos sprendimo 2009/477/EB[3] priede; sprendime nustatyta, kad būsimus TIR konvencijos pakeitimus Komisija skelbia Europos Sąjungos oficialiajame leidinyje, nurodydama jų įsigaliojimo datą; (3) pritarta įvairiems Tarptautinės konvencijos dėl suderintos prekių aprašymo ir kodavimo sistemos (toliau – SS konvencija) pakeitimams. Šie pakeitimai įsigaliojo visoms SS konvencijos Susitariančiosioms šalims 2012 m. sausio 1 d. Dėl jų būtina keisti TIR knygelės pavyzdį ir nuorodą aiškinamojoje pastaboje; (4) atsižvelgdamos į pradėtą naudoti programą „ITDB online+“, t. y. tarptautinę informacijos apie visus asmenis, turinčius Susitariančiųjų šalių leidimą taikyti TIR procedūrą, saugyklą, TIR konvencijos administracinis komitetas pritarė tam, kad siunčiant į TTDB teisiškai privalomus teikti duomenis apie įgaliotus TIR vykdytojus per programą „ITDB online+“ šių duomenų siuntimas kitomis priemonėmis (pvz., spausdintų ar elektroniniu paštu) nebereikalingas. Kad paaiškintų šį principą Konvencijos tekste, komitetas pritarė dviejų naujų aiškinamųjų pastabų įtraukimui. Siūloma įtraukti panašią aiškinamąją pastabą dėl duomenų apie atimtas teises siuntimo TIR vykdomajai tarybai; (5) atsižvelgdama į TIR vykdomosios tarybos diskusiją dėl profesinių reikalavimų, taikomų šios tarybos narių skyrimui ir pakaitinių tarybos narių tarpiniams rinkimams, įskaitant būdus, kuriais reikėtų iš dalies keisti galiojančias darbo tvarkos taisykles, TIR vykdomoji taryba TIR konvencijos administraciniam komitetui perdavė pasiūlymus dėl dviejų naujų aiškinamųjų pastabų. Pirmąja aiškinamąja pastaba siekiama paaiškinti būsimiems TIR vykdomosios tarybos nariams taikomus profesinius reikalavimus, kad Susitariančiosios šalys žinotų, kaip tinkamiausiai skirti kandidatus. Antrąja aiškinamąja pastaba rekomenduojama praktika, kurios reikia laikytis atvejais, kai TIR vykdomosios tarybos narys atsistatydina arba yra nepajėgus užbaigti savo kadencijos. Be to, ja TIR konvencijos administraciniam komitetui suteikiama galimybė nuspręsti, ar vyks papildomi rinkimai. TIR vykdomosios tarybos darbo tvarkos taisyklių pakeitimai, susiję su abiem pataisomis, patvirtinti šios tarybos 49-ojoje ir 50-ojoje sesijose; (6) Konvencijos 9 priedo I dalies pakeitimas įsigaliojo 2012 m. sausio 1 d. (OL L 66/1, 2012 3 6); juo, be kitų dalykų, nustatyta nauja nacionalinių asociacijų prievolė teikti TIR knygelių kainas TIR vykdomajai tarybai. Tačiau šios prievolės terminas nebuvo aiškiai nurodytas. Siūlomu pakeitimu šis terminas bus patikslintas; (7) 2014 m. vasario mėn. 57-ojoje ir 58-ojoje sesijose TIR konvencijos administracinis komitetas patvirtino pasiūlytus TIR konvencijos pakeitimus su sąlyga, kad bus atliktos Sąjungos vidaus procedūros; (8) todėl reikėtų nustatyti Sąjungos poziciją dėl siūlomų pakeitimų, PRIĖMĖ ŠĮ SPRENDIMĄ: 1 straipsnis Pozicija, kurios Europos Sąjunga laikysis TIR konvencijos administraciniame komitete, grindžiama prie šio sprendimo pridedamu pakeitimų projektu. Dėl smulkių pakeitimų projekto pakeitimų Sąjungos atstovai gali susitarti TIR konvencijos administraciniame komitete be atskiro Tarybos sprendimo. 2 straipsnis Šis sprendimas įsigalioja jo priėmimo dieną. Priėmus pakeitimą, Komisija jį paskelbia Europos Sąjungos oficialiajame leidinyje nurodydama jo įsigaliojimo dieną. Priimta Briuselyje Tarybos vardu Pirmininkas [1] OL L 252, 1978 9 14, p. 1. [2] OL L 31, 1983 2 2, p. 13. [3] OL L 165, 2009 6 26, p. 1. Muitinės konvencijos dėl tarptautinio krovinių gabenimo su TIR knygelėmis (1975 m. TIR konvencija) pakeitimai 1 priedas, 11 puslapis, 5 punktas „SS kodas 24.03.10“ pakeičiamas tekstu „SS kodai 24.03.11 ir 24.03.19 (ECE/TRANS/WP.30/AC.2/113, 35 pastraipa)“ 6 priedo 0.8.3 aiškinamosios pastabos 5 punktas „SS kodas 24.03.10“ pakeičiamas tekstu „SS kodai 24.03.11 ir 24.03.19 (ECE/TRANS/WP.30/AC.2/113, 35 pastraipa)“ 6 priedo 0.38.2 aiškinamoji pastaba Įterpiama 38 straipsnio 2 daliai skirta nauja aiškinamoji pastaba, kuri išdėstoma taip: „2 dalies aiškinamoji pastaba 0.38.2 Teisinis reikalavimas pranešti TIR vykdomajai tarybai, kad asmeniui laikinai arba visam laikui atimta teisė taikyti Konvencijos nuostatas, laikomas įvykdytu, kai pranešama tinkamai naudojantis elektroninėmis programomis, šiuo tikslu sukurtomis TIR sekretoriato prižiūrint TIR vykdomajai tarybai. (ECE/TRANS/WP.30/AC.2/115, 43 pastraipa)“ 6 priedo 8.9.1 aiškinamoji pastaba Įterpiama 8 priedo 9 straipsnio 1 daliai skirta nauja aiškinamoji pastaba, kuri išdėstoma taip: „8.9.1 TIR valdomosios tarybos nariai yra kompetentingi ir patyrę muitinės procedūrų, ypač TIR tranzito procedūros, taikymo srityje tiek nacionaliniu, tiek tarptautiniu mastu. Tarybos narius skiria atitinkamos vyriausybės arba organizacijos, kurios yra Konvencijos Susitariančiosios šalys. Jie atstovauja Konvencijos Susitariančiųjų šalių interesams, o ne konkretiems paskiros vyriausybės ar organizacijos interesams. (ECE/TRANS/WP.30/AC.2/117, 29 pastraipa)“ 6 priedo 8.9.2 aiškinamoji pastaba Įterpiama 8 priedo 9 straipsnio 2 daliai skirta nauja aiškinamoji pastaba, kuri išdėstoma taip: „8.9.2 Jeigu TIR vykdomosios tarybos narys atsistatydina nepasibaigus kadencijai, TIR administracinis komitetas gali išrinkti pakaitinį narį. Tokiu atveju išrinktas narys eina pareigas tik iki ankstesnio nario nepasibaigusios kadencijos pabaigos. Jeigu TIR vykdomosios tarybos narys dėl kitų priežasčių nei atsistatydinimas yra nepajėgus užbaigti savo kadencijos, šią informaciją to nario atitinkama nacionalinė administracija turėtų raštu pateikti TIR vykdomajai tarybai ir TIR sekretoriatui. Tokiu atveju administracinis komitetas gali išrinkti pakaitinį narį, eisiantį pareigas iki nepasibaigusios kadencijos pabaigos. (ECE/TRANS/WP.30/AC.2/117, 29 pastraipa)“ 6 priedo 9.II.4 aiškinamoji pastaba Įterpiama 9 straipsnio II dalies 4 punktui skirta nauja aiškinamoji pastaba, kuri išdėstoma taip: „4 punkto aiškinamoji pastaba 9.II.4 Teisiniai reikalavimai pateikti duomenis, nurodytus 4 punkte, laikomi įvykdytais, kai pranešama tinkamai naudojantis elektroninėmis programomis, šiuo tikslu sukurtomis TIR sekretoriato prižiūrint TIR vykdomajai tarybai. (ECE/TRANS/WP.30/AC.2/113, 30 pastraipa)“ 6 priedo 9.II.5 aiškinamoji pastaba Įterpiama 9 straipsnio II dalies 5 punktui skirta nauja aiškinamoji pastaba, kuri išdėstoma taip: „5 punkto aiškinamoji pastaba 9.II.5 9.II.4 aiškinamoji pastaba mutatis mutandis taikoma 5 punktui. (ECE/TRANS/WP.30/AC.2/113, 30 pastraipa)“ 9 priedo I dalies 3 punkto vi papunktis Dabartinis tekstas keičiamas šiuo tekstu: „vi) kasmet iki kovo 1 d. TIR vykdomajai tarybai pranešti kiekvienos rūšies jos išduodamų TIR knygelių kainą;“